Nederlandse nasionale rugbyspan

Hierdie artikel handel oor die Nederlandse nasionale mansrugbyspan. Vir die artikel oor die nasionale vrouerugbyspan, sien Nederlandse nasionale vrouerugbyspan.

Die Nederlandse nasionale rugbyspan (Nederlands: Nederlands rugbyteam) is die nasionale rugbyspan wat Nederland in internasionale wedstryde (toetswedstryde) verteenwoordig. Rugby word in Nederland geadministreer deur Rugby Nederland (RN) wat in 1932 gestig is. Hulle dra die bynaam Oranje. Nederland word deur Wêreldrugby as ’n vlak drie-span erken. Die Nederlandse rugbyspan is tans (Februarie 2026) 27ste op Wêreldrugby se wêreldranglys gelys. 

Nederland het in 1930 sy eerste nieamptelike toetswedstryd teen België gespeel; hul eerste amptelike toetswedstryd het twee jaar later gevolg. In die daaropvolgende jare het albei spanne mekaar gereeld ontmoet. Van die ander opponente in die begintydperk was Duitsland en Roemenië. In 1934 was Nederland een van die stigterslede van die Fédération internationale de rugby amateur (FIRA; nou Rugby Europa) wat as mededinger tot die destydse eksklusiewe, Angel-Saksies oorheersde Internasionale Rugbyvoetbalraad (IRVR; nou Wêreldrugby) gestig is.  Sedert die 2000’s het die rugbysport in Nederland verder ontwikkel en die keurspan lok intussen gereeld skare van sowat 1 000 tydens tuiswedstryde. Nederland speel die meeste van sy toetswedstryde tydens die Europese Rugbykampioenskap, waar hulle met ander ontluikende  rugbyspanne meeding. Die nasionale span se beste prestasies tot dusver is die promosie na die eerste vlak in 2020. Nederland kon tot dusver nog nie vir ’n rugbywêreldbekertoernooi kwalifiseer nie. Die Nederlandse span speel tradisioneel in oranje truie met blou broeke en blou sokkies.

 Beheerliggaam 

Die beheerliggaam vir rugby in Nederland is Rugby Nederland (RN), tot in 2014 die Nederlandse Rugbybond (Nederlandse Rugby Bond, NRB) genoem. Rugby Nederland is in 1932 gestig en het in 1988 by die Internasionale Rugbyvoetbalraad (IRVR; nou Wêreldrugby) aangesluit.  Daarbenewens was die Nederlandse beheerliggaam in 1934 ’n stigtingslid van die kontinentale beheerliggaam Fédération internationale de rugby amateur (FIRA; nou Rugby Europa).

Die hoogste rugbyliga in Nederland is die Ereklasse, waaraan agt spanne deelneem. Die meeste spelers van die Nederlandse nasionale span is uit dié liga afkomstig. Van die ander spelers is veral in Frankryk aktief. In Nederland aktiewe nasionale spelers draf meestal uit vir die professionele span The Delta wat sedert 2021 aan die Rugby Europa Superbeker deelneem. 

Naas die amptelike nasionale span roep Rugby Nederland ook ander keurspanne byeen. Die Dutch Sevens is die Nederlandse sewesrugbyspan en hulle neem aan internasionale toernooie soos Wêreldrugby se Sewesreeks, Sewesrugbywêreldbeker en Olimpiese Somerspele deel. Net soos ander rugbylande beskik Nederland oor ’n o/20-nasionale span wat aan die Europese en Wêreldrugby o/20-kampioenskap deelneem.  Kinders en jongmense word reeds op skool aan rugby bekend gestel en na gelang van hul belangstelling en talent begin hulle met hul afrigting.

 Geskiedenis 
 Invoering en vestiging van rugby 
Rugby word in Nederland sedert 1918 gespeel, maar aan die begin slegs by ’n handjievol klubs.  In 1915 is tydens die Eerste Wêreldoorlog, waartydens Nederland neutraal gebly het, ’n groot aantal Britse offisiere geïnterneer en hulle het rugby gespeel teen Suid-Afrikaanse uitruilstudente, waardeur Nederlandse studente belangstelling begin toon het en in 1918 is die Delftse Studenterugbyklub (Delftsche Studenten Rugby-Club, DSR-C) gestig, die oudste rugbyklub in Nederland. Op 7 September 1920 was die DSR-C by die stigting van die beheerliggaam Nederlandse Rugbybond (Nederlandsche Rugbybond, NRB) betrokke, saam met twee ander federasies: die Amsterdamse Studenterugbyvereniging en die Groningse Studenterugbyklub, ’n rugbytak van die Groningse Voetbalvereniging “Forward”. Later het die Rotterdamse klub RSSV aangesluit. Die beheerliggaam is egter ná enkele jare ontbind, aangesien in die naoorlogse jare die buitelandse troepe onttrek en die verenigings die aanbieding van wedstryde gestaak het. Die DSR-C het as die enigste rugbyklub oorgebly, waardeur daar nie meer ’n behoefte vir ’n beheerliggaam was nie.  Volgens die huidige beheerliggaam Rugby Nederland is sy voorganger in 1923 ontbind, die Leidsch Dagblad het egter nog in 1924 oor ’n federale besluit berig, waarvolgens die rugbyspelers aan die Olimpiese Somerspele 1924 se rugbytoernooi in Parys nie wou deelgeneem het nie, wat ook die bewering weerlê dat die beheerliggaam slegs vriendskaplike kompetisies kon reël.  

Nederland het op 1 Julie 1930 in sy eerste wedstryd tuis in Den Haag gespeel, maar hulle is met 6–0 deur België geklop, waarmee die tot op hede aanhoudende mededinging met die suidelike buurland afgeskop het. Later dieselfde jaar het die tweede wedstryd in Brussel gevolg, wat hulle met 0–11 verloor het. Albei wedstryde word deur Rugby Nederland (RN) egter nie as amptelike toetswedstryde erken nie omdat beide die Nederlandse en die Belgiese rugbybeheerliggam nog nie bestaan het nie. Die eerste amptelike toetswedstryd volgens Rugby Nederland is op 13 Maart 1932 in Amsterdam weer teen België beslis en het in ’n 6–6-gelykop geëindig. Terloops, volgens Rugby Nederland kon daardie wedstryd nie as ’n toetswedstryd erken word nie, maar dit word wel erken aangesien die Belgiese beheerliggaam reeds bestaan het en die stigting van die Nederlandse eweknie reeds ver gevorderd was.  Op 1 Oktober 1932 is in Amsterdam ’n nuwe beheerliggaam onder die naam Nederlandsche Rugbybond gestig (later Nederlandse Rugbybond; nou Rugby Nederland).   Die vierde wedstryd op 18 Desember 1932 in Eindhoven teen Duitsland, waarin hulle met 24–11 verslaan is, was die eerste toetswedstryd ná die stigting van die Nederlandse beheerliggaam.  Tot in 1937 het die Nederlanders jaarliks teen die Belge te staan gekom en telkens geseëvier.

In 1934 was Nederland een van die stigtingslede van die vastelandse beheerliggaam Fédération internationale de rugby amateur (FIRA; nou Rugby Europa) wat onder Franse leiding as mededinger tot die destydse eksklusiewe, Angel-Saksies oorheersde Internasionale Rugbyvoetbalraad (IRVR; nou Wêreldrugby) gestig is.  Nogtans was internasionale ontmoetings skaars. Een jaar later is die Ereklasse, die nasionale kampioenskap, vir die eerste keer beslis. In 1937 is die span, tydens die tweede FIRA-toernooi in Parys (die Europese Rugbykampioenskap se voorloper), in die uitspeelwedstryd om die vyfde plek deur België geklop. 

 Gereelde internasionale kontak 
duimnael|Toetswedstryd teen Wes-Duitsland in Hilversum in 1980
Ná die einde van die Tweede Wêreldoorlog het die Nederlandse span in die laat 1940’s slegs teen België te staan gekom. Nog in 1952 het hulle verveeld geraak om elke keer dieselfde opponente te ontmoet. In die 1960’s het die Nederlandse rugby egter ’n sterk groei ervaar. Tussen 1963, toe die koop van spelerbroeke ’n uitdaging was, en 1969, toe daar 2 500 geregistreerde spelers was asook gereelde verslae op Sondagaande gebeeldsend is en Danie Craven ’n nasionale rugbysentrum geopen het, het die aantal spelers vervierdubbel. Tot en met 1969 het die Nederlanders in minstens een jaarlikse vriendskaplike wedstryd teen die suidelike buurland gespeel.

Toe die FIRA die Europese Rugbykampioenskap ná ’n onderbreking van meer as tien jaar hervat het (onder deelname van Noord-Afrikaanse spanne), het die Nederlanders in die tweede afdeling begin. Tydens die FIRA-nasiesbeker 1965/66 het hulle in die halfeindstryd teen België vasgeval.  Tydens die FIRA-nasiesbeker 1966/67 het die span ná nederlae teen Tsjeggo-Slowakye en Spanje, maar ook ’n afgelaste wedstryd teen Marokko die laaste groepplek beklee.  In 1967/68 is hulle deur Pole geklop en kon Swede verslaan.  In 1968/69 het die span ná ’n nederlaag teen België die finale rondte misgeloop.  In 1969/70 is Nederland in die groepfase uitgeskakel. 

Ná ’n herstrukturering van die FIRA-beker het Nederland tydens die FIRA-beker 1974/75 in die tweede afdeling aangebly en in die tweede plek onder vier deelnemers geëindig, waarmee hulle na die eerste afdeling gepromoveer is.  Tydens die FIRA-beker 1975/76 se eerste afdeling het hulle onder andere vir die eerste keer Italië ontmoet, maar die laaste plek beklee, waarmee hulle weer na die tweede afdeling gerelegeer is.  In 1976/77 het hulle die derde plek onder vyf deelnemers beklee.  Met uitsondering van die 1984/85-seisoen het die Nederlanders ná nog ’n herstrukturering, toe die FIRA die tweede en derde afdeling saamgevat het, in die derde afdeling aangebly. 

In 1985 het die Internasionale Rugbyvoetbalraad (IRVR; nou Wêreldrugby), wat destyds baie eksklusief was en slegs agt lede gehad het, op die invoering van die rugbywêreldbekertoernooi besluit. Vir die eerste Rugbywêreldbeker 1987 het die IRVR nege spanne vir deelname genooi, maar Nederland het geen uitnodiging ontvang nie.  Nederland het in 1988 amptelik by die IRVR aangesluit en neem sedertdien aan kwalifiserende toernooie deel. Die Nederlanders se eerste deelname was tydens die Rugbywêreldbeker 1991-kwalifisering, waarin hulle die finale fase van die Europese kwalifisering kon behaal, maar hulle het op die vierde plek geëindig nadat Nederland al drie sy wedstryde verloor het. 

Die FIRA het die Europese toernooi weereens herstruktureer, maar Nederland het tydens die FIRA-beker 1994–1997 in die tweede afdeling aangebly.  Tydens die Rugbywêreldbeker 1995-kwalifisering kon die span Tsjeggië klop, maar hulle is deur Italië verneder. 

Die jare van 1997 tot 1999 was ’n tyd van veranderinge in Europese rugby, aangesien FIRA homself onder die IRVR as vastelandse beheerliggaam geskik en gelyktydig die nie-Europese lede ontslaan het. Buitendien het met Frankryk en Italië die twee sterkste spanne nie meer aan die Europese kampioenskappe deelgeneem nie. Om dié redes is ander toernooie beslis, wat nie as vastelandse kampioenskappe geag is nie. Tydens die FIRA-toernooi 1996/97 het die Nederlanders die agtste plek behaal.  Tydens die daaropvolgende Rugbywêreldbeker 1999-kwalifisering, wat in die wintersemester 1997/98 beslis is, het hulle die uitspeelrondte gehaal, maar hulle het met ’n algehele telling van 45–108 teen Korea vasgeval. 

Op 14 November 1998 het Nederland sy ergste nederlaag gely, toe hulle deur Engeland met 110–0 op die Alfred McAlpine-stadion in Huddersfield verneder is.  Die Europese Nasiesbeker 1999/2000, die eerste toernooi van die Europese toernooi se nuwe formaat, het die Nederlanders in die eerste afdeling begin. Nederland het die wedstryd teen Portugal gewen, maar hulle het die ander wedstryde teen Spanje, Roemenië en Georgië verloor. 

 In die nuwe millennium 
duimnael|Die Nederlandse nasionale rugbyspan, soos in Januarie 2008
duimnael|Nederland speel teen Pole tydens die Europese Nasiesbeker 2012
In die moderne professionele era het die span gesukkel, maar daar was nuwe hoop met opkomende spelers soos Bart Viguurs, Allard Jonkers, Rik Roovers en Koeraad Buseman. Die Europese Nasiesbeker 2000/01 en die Europese Nasiesbeker 2001/02 was gelyktydig die eerste en tweede rondte van die Rugbywêreldbeker 2003-kwalifisering en die Nederlanders het as deelnemers aan die eerste afdeling die derde rondte gehaal, maar hulle het teen Tsjeggië en Rusland vasgeval. 

Tydens die Europese Nasiesbeker 2002–2004 het die Nederlanders die derde plek behaal.  Die Europese Nasiesbeker 2004–2006 het gelyktydig as die Rugbywêreldbeker 2007-kwalifisering se eerste deel gedien. Dit het vir die span in die tweede rondte geëindig, nadat hulle die derde plek behaal het. 

Die Europese Nasiesbeker 2006–2008 het die Nederlanders in die laaste plek afgesluit en hulle is sodoende na die afdeling 2B gerelegeer.  Tydens Europese Nasiesbeker 2008–2010, wat ook deel gevorm het van die Rugbywêreldbeker 2011-kwalifisering, het Nederland die promosie na afdeling 1B gehaal.  Tydens die rugbywêreldbekerkwalifisering is die span egter in die Europese uitspeelwedstryd deur Litaue uitgeskakel. 

Die Europese Nasiesbeker-afdeling 1B van 2010–12 was ’n baie teleurstellende prestasie van die Nederlandse span, aangesien hulle slegs een van hul tien wedstryde gewen het, en hulle is na die Europese Nasiesbeker-eerstedivisie 2012–14 afgegradeer. Tydens die 2010–11-seisoen het hulle al vyf hul wedstryde verloor, die eerste teen Tsjeggië met 13–25, gevolg deur ’n 10–29-nederlaag teen Duitsland. Hulle het toe teen Pole, België en Moldowa onderskeidelik met 18–32, 18–30 en 15–22 verloor. Die 2011-’12-seisoen het met ’n verdere 7–23-nederlaag teen Duitsland begin, gevolg deur ’n 10–22-nederlaag teen Tsjeggië en die slegste van die lot, met ’n slagting van 3–58 deur België. Hulle het daarna iets gehad om oor te glimlag, al het dit geen uitkoms vir hul finale posisie gehad nie, aangesien hulle Moldowa met 40–26 verslaan het, maar ’n baie teleurstellende jaar afgesluit het met ’n 19–32-nederlaag teen Pole.  Tydens die daaropvolgende Rugbywêreldbeker 2015-kwalifisering het die span die Europese uitspeelwedstryd gehaal, maar hulle het teen Duitsland vasgeval. 

Toe die Europese beheerliggaam in 2014 sy naam verander het in Rugby Europa,  het die Nederlandse beheerliggaam ook sy naam verander in Rugby Nederland.  In die Europese Nasiesbeker 2014–2016 se afdeling 1B het Nederland die vierde plek behaal.  Ná nog ’n formaatverandering in die Europese Nasiesbeker het Nederland aan die naashoogste vlak Europese Rugbytrofee 2017 deelgeneem. Dié toernooi se uitslae is soos die Europese Rugbytrofee 2018 s’n vir die Rugbywêreldbeker 2019-kwalifisering in ag geneem. Die jong en redelik minder fisieke span kon, ná een van die beste seisoene tot nou toe vir Nederlandse Rugby, daarin slaag om in die tweede plek te eindig.   Daarmee het hulle egter die Europese uitspeelrondte misgeloop. 

 Onlangse ontwikkeling 
Die span het die Europese Rugbytrofee 2019 vir die derde agtereenvolgende keer as naaswenner agter Portugal afgesluit.  Die Europese Rugbytrofee 2020 het die Nederlanders onoorwonne in die eerste plek afgesluit, waarmee hulle om promosie/relegasie teen die Belge kon speel. Hulle het ’n naelskraapse 23–21-oorwinning aangeteken, waarmee hulle na die Europese Rugbykampioenskap gepromoveer is en om ’n plek by die Rugbywêreldbeker 2023 kon speel.  In Maart 2020 is die internasionale speelprogram weens die wêreldwye Covid-19-pandemie tot in Oktober 2021 gekniehalter. Beide die Europese Rugbykampioenskap 2021 en 2022, wat deel was van die rugbywêreldbekerkwalifisering, het hulle egter in die laaste plek afgesluit.  Tydens die Europese Rugbykampioenskap 2022/23 het Nederland die vyfde plek onder agt deelnemers beklee.  Tydens die Europese Rugbykampioenskap 2023/24 het die Nederlanders weer die vyfde plek behaal, waarmee hulle in dié afdeling aangebly het.  Tydens die toernooi was die Nederlanders op die punt van ’n verrassende tuisoorwinning oor Spanje, toe hulle naelskraap met 18–20 geklop is.  Tydens die Rugbykampioenskap 2024/25 het die span die sesde plek behaal, waarmee hulle die Rugbywêreldbeker 2027 misgeloop het.  Op 15 Februarie 2025 het Nederland sy grootste oorwinnig ooit aangeteken, toe hulle Switserland met 73–0 verneder het. 

 Kleure, embleem en bynaam 
Nederland speel tradisioneel in ’n oranje trui met blou broeke en oranje sokkies. Hul alternatiewe trui is donkerblou met donkerblou broeke en oranje sokkies.

Die huidige truiverskaffer is die Italiaanse sportuitruster Erreà en die truiborg is die Nederlandse Matrix.  Die beheerliggaam se kenteken verskyn op die regterbors, die truiverskaffer se kenteken links en die borgkenteken in die middel.

Rugby Nederland se kenteken toon ’n rugbybal daargestel as ’n tulp in Oranje met die belettering Rugby Nederland regs aan. Die Nederlandse nasionale rugbyspan se bynaam is Oranje, ontleen aan die oranje truie en die Huis van Oranje-Nassau. Die oorsprong was in die Franse graafskap Orange wat Willem van Oranje geërf het. Hy het die Nederlanders in die 16de eeu na onafhanklikheid van Spanje geneem. Die volkslied “Wilhelmus” is ook aan hom gewy en oranje het die nasionale kleur van Nederland geword.

 Tuisstadion 
Nederland se tuisstadion is die Nasionale Rugbysentrum Amsterdam met ’n kapasiteit van 5 000. Dit is in 1997 geopen en huisves ook die setel van die beheerliggaam Rugby Nederland.  

 Toetswedstryde 
Nederland het 154 van sy 342 toetswedstryde gewen, ’n wenrekord van 45,03%. Nederland se statistieke in toetswedstryde teen alle lande, in alfabetiese volgorde, is soos volg (korrek teen Februarie 2026): 

 Teenstander Gespeel Gewen Verloor Gelykop % Gewen   3  3  0  0  100,00   75  30  41  4  40,00   1  1  0  0  100,00   1  1  0  0  100,00   1  1  0  0  100,00   9  7  1  1  77,78   46  18  28  1  39,13   1  0  1  0  0,00   1  0  1  0  0,00   9  1  8  0  10,00   1  1  0  0  100,00   2  2  0  0  100,00   4  0  4  0  0,00   1  1  0  0  100,00   5  4  1  0  80,00   1  0  1  0  0,00   2  1  1  0  50,00   5  4  1  0  80,00   3  3  0  0  100,00   6  5  1  0  83,33   4  4  0  0  100,00   7  4  3  0  57,14   10  5  5  0  50,00   9  3  6  0  33,33   26  10  14  2  38,46   17  3  13  1  17,65   8  0  8  0  0,00   6  1  5  0  16,67   1  0  1  0  0,00   21  0  20  1  0,00   22  21  1  0  95,45   10  8  2  0  80,00   11  6  5  0  54,54   5  1  4  0  20,00   5  4  1  0  80,00   1  1  0  0  100,00   1  0  1  0  0,00Algeheel  342  154  177  11  45,06

 Rekords 
 Wêreldbekerrekord 
Nederland kon tot dusver nog nie vir ’n rugbywêreldbekertoernooi kwalifiseer nie.

 Jaar  Uitslag 1987  Nie genooi nie 1991  Nie gekwalifiseer nie 1995  Nie gekwalifiseer nie 1999  Nie gekwalifiseer nie 2003  Nie gekwalifiseer nie 2007  Nie gekwalifiseer nie 2011  Nie gekwalifiseer nie 2015  Nie gekwalifiseer nie 2019  Nie gekwalifiseer nie 2023  Nie gekwalifiseer nie 2027  Nie gekwalifiseer nie 2031  

 Europese Rugbykampioenskap 
Die Nederlandse nasionale span neem sedert 1952 aan die Europese Rugbykampioenskap deel, meestal in die tweede afdeling. Hulle het sedertdien nog nie ’n toernooi gewen nie.

 Ander toetswedstryde 
Vanweë sy laat vestiging het Nederland gedurende die amateurtydperk min toere volgens die ou tradisie onderneem, aangesien dit teen die jaar 2000 tot ’n einde gekom het. Deesdae is toetswedstryde teen die spanne van die Suidelike Halfrond tweekeer per jaar moontlik. Gedurende Juniemaand se midjaarrugbytoetsreeks en gedurende Novembermaand se eindjaarrugbytoetsreeks. In teenstelling met die meeste ander rugbylande speel Nederland nie vir enige trofee teen sy opponente nie.

 Spelers 
 Huidige span 
Die volgende spelers het die Nederlandse span gevorm tydens die Europese Rugbykampioenskap 2025: 

+ Agterspelers Speler  Posisie  Klub Mark Coebergh  Skrumskakel  Naarden Boris Hadinegoro  Skrumskakel  Aurillac Amir Rademaker  Skrumskakel  Den Haag Max van Hilst  Skrumskakel  Cardiff Metropolitan University Ben Campbell  Losskakel  Den Haag Willie Du Plessis  Losskakel  Mont-de-Marsan Harry Leerentveld  Losskakel  Hoek van Holland Vikas Meijer  Losskakel  Cardiff Metropolitan University Mees van Oord  Losskakel  DIOK Will Edwards  Senter  DIOK Thymo Peters  Senter  Racing 92 Christopher Raymond  Senter  Nedlands Oliva Sialau  Senter  The Dukes Ilan Vaassen  Senter  Castricum Sam van Beek  Senter  Breda Kaj Verhoorn  Senter  Hoek van Holland Mees Voets  Senter  The Dukes David Weersma  Senter  Den Haag Bjorn Dolman  Vleuel  Den Haag Daan van der Avoird  Vleuel  Naarden Quermy Warmerdam  Vleuel  Haarlem Te Hauora Campbell  Heelagter  Naarden Peter Lydon  Heelagter  Angoulême Sem Verplancke  Heelagter  DIOK+ Voorspelers Speler  Posisie  Klub Ross Bennie-Coulson  Haker  Eemland Robbie Coetzee  Haker  Eemland Tim de Jong  Haker  Aurillac Taffy Kahembe  Haker  Den Haag Gabor Besuijen  Stut  Dendermonde Bilaal Egberts  Stut  Eemland Shane Fikken  Stut  Greystones Delano Jansen van der Sligte  Stut  Eemland Lars Linnenbank  Stut  Garryowen Odin Ruijgrok  Stut  Rotterdam Koen Bloemen 15px|Kaptein  Slot  Aurillac Louis Bruinsma  Slot  Massy Tommaso Fricano  Slot  Richmond Marijn Huis  Slot  Durham Monty Leverstein  Slot  Eemland Spike Salman  Slot  Tarbes Dennis van Dijken  Slot  Cognac Christopher van Leeuwen  Slot  Niort Jesse de Vries  Losvoorspeler  Canterbury Melle Haanstra  Losvoorspeler  Steaua Bukarest Mike Hansen  Losvoorspeler  Cardiff Metropolitan University Joris Smits  Losvoorspeler  Haarlem Wolf van Dijk  Losvoorspeler  Rotterdam Toine van den Bos  Losvoorspeler  Den Haag Oliver White  Losvoorspeler  Den Haag Stijn Albers  Agsteman  Naarden

 Bekende spelers 
Tot dusver is nog geen Nederlandse speler in Wêreldrugby se Heldesaal opgeneem nie.

 Spelerstatistieke 
Vervolgens die belangrikste statistieke van Nederland se spelers. Die spelers wat met * gekenmerk is, is nog aktief en kan hul statistieke verbeter.

(Korrek teen Februarie 2026)

+ Meeste toetswedstryde  Rang  Naam  Tydperk  Toetswedstryde 1  Tim Schumacher  1998–2002  14 2  Gijs van der Pol  1997–2002  13 3  Sylvester Ramaker  1998–2002  11 4  Gerry Viguurs  1998–2001  11 5  Reuben Bijl  2000–2002  10 6  Alex Kuipers  1999–2002  10 7  Patrick Brooijmans  2000–2002  9 8  James Keulemans  2001–2002  9 9  Mark Springer  2000–2002  8 10  Nico van Hierden  2001–2002  8

+ Meeste punte aangeteken  Rang  Naam  Tydperk  Punte 1  Hans Kuijer  1997–2002  41 2  Gijs van der Pol  1997–2002  40 9  Caine Elisara  1997–2000  25 4  Duncan Hannay  2000–2000  17 5  Gerry Viguurs  1998–2001  15 6  Bas Kasteel  1980–1980  11 7  Tim Schumacher  1998–2002  10 8  Krijn de Schutter  2001–2001  9 9  Gijs Meek  2001–2002  5 10  Cyril Breinburg  2002–2002  5+ Meeste drieë gedruk  Rang  Naam  Tydperk  Drieë 1  Gijs van der Pol  1997–2002  8 2  Caine Elisara  1997–2000  5 3  Tim Schumacher  1998–2002  2 4  Cyril Breinburg  2002–2002  1 5  James Keulemans  2001–2002  1 6  Alex Kuipers  1999–2002  1 7  Rik Lips  1998–2002  1 8  Arnold Michel  1980–1980  1 9  Peter Philpott  2000–2002  1 10  Kyle Staats  2000–2001  1

 Afrigters 
Die volgende persone het al as hoofafrigters van die Nederlandse nasionale rugbyspan gedien:

 Naam  Tydperk  Geoff Old  1997–2000  Robbie Allen  2001–2004  Alex O’Dowd  2004  Iain Krysztofiak  2005–2006  Eric Hangeveld  2007  Robin Raphael  2008  Hugues Dispas  2009  Robin Raphael (tussentyds)  2009  Hugues Dispas  2009–2010  Jean Bidal  2010–2011  Silvester Ramaker  2011  Alex Chang  2011–2016  Gareth Gilbert  2016–2019  Zane Gardiner  2019–2022  Dick Muir (tussentyds)  2022  Lyn Jones  2022–2025  Bryan Easson  sedert 2025

 Sien ook 

 Nederlandse nasionale krieketspan
 Nederlandse nasionale sokkerspan
 Nederlandse nasionale vrouerugbyspan

 Verwysings 

 Bronnelys 



 Eksterne skakels 

  Amptelike webwerf van Rugby Nederland
  Nederland by Wêreldrugby

Kategorie:Rugby in Nederland
Kategorie:Nasionale rugbyspanne van Europa